Μελομακάρονα με επικάλυψη σοκολάτας γάλακτος ή τζαντούγια
Μια παραλλαγή της παραδοσιακής συνταγής για μελομακάρονα, με επικάλυψη σοκολάτας γάλακτος και καρύδια!
500 γρ. ελαιόλαδο, 130 γρ. ζάχαρη, ξύσμα από 3 πορτοκάλια, ακέρωτα και κατά προτίμηση βιολογικά, 200 γρ. χυμός πορτοκάλι, 25 γρ. κονιάκ, 800 γρ. αλεύρι για όλες τις χρήσεις, 170 γρ. καρύδια, ψιλοκομμένα, 5 γρ. κανέλα (1 κοφτό κουτ. γλυκού), 3 γρ. γαρίφαλο (1/4 κουτ. γλυκού), 7 γρ. μοσχοκάρυδο (1 γεμάτο κουτ. γλυκού), 14 γρ. μπέικιν πάουντερ (περίπου 11⁄2 κουτ. σούπας), 1 κιλό νερό, 1 κιλό ζάχαρη, 250 γρ. μέλι, 2 μικρά ξύλα κανέλας, χυμός και ξύσμα από 1 λεμόνι, ακέρωτο και κατά προτίμηση βιολογικό, 400 γρ. σοκολάτα τζιαντούγια ή κουβερτούρα γάλακτος, λιωμένη σε μπεν μαρί, για επικάλυψη *, 150 - 200 γρ. καρύδια, ψιλοτριμμένα
Για τα μελομακάρονα με επικάλυψη σοκολάτας, βάζουμε σε ένα μεγάλο μπολ το λάδι, τη ζάχαρη, το χυμό και το ξύσμα από τα πορτοκάλια και το κονιάκ και τα ανακατεύουμε καλά με τον αυγοδάρτη, μέχρι να διαλυθεί κάπως η ζάχαρη.Ανακατεύουμε σε ένα άλλο μπολ όλα τα στερεά υλικά, δηλαδή το αλεύρι, τα καρύδια, την κανέλα, το γαρίφαλο, το μοσχοκάρυδο και το μπέικιν πάουντερ, και τα ρίχνουμε λίγα-λίγα στο μείγμα με τα υγρά, ενώ ανακατεύουμε παράλληλα με το χέρι, έτσι ώστε να ενσωματώνονται τα υλικά.Αμέσως μόλις σχηματιστεί ζύμη, σταματάμε το ανακάτεμα, γιατί, αν ζυμώσουμε περισσότερη ώρα, η ζύμη θα αποβάλει το λάδι και δεν θα πετύχουν τα μελομακάρονα.Προθερμαίνουμε το φούρνο στους 160° C.Κόβουμε με το χέρι μικρές ποσότητες ζύμης σε μέγεθος καρυδιού και πλάθουμε μικρά οβάλ μελομακάρονα.Τα βάζουμε στη λαμαρίνα του φούρνου, πάνω σε αντικολλητικό χαρτί, και τα ψήνουμε για 25 λεπτά, μέχρι να ροδίσουν. Αν τα έχουμε πλάσει μεγαλύτερα, τα ψήνουμε για 5-10 λεπτά περισσότερο, τόσο ώστε να γίνουν τραγανά (στην πραγματικότητα, το τραγανό θα το αισθανθούμε αφού κρυώσουν).Τα βγάζουμε και τα αφήνουμε να κρυώσουν εντελώς, κατά προτίμηση πάνω σε σχάρα.Βάζουμε όλα τα υλικά σε μια κατσαρόλα και τα βράζουμε για 3 λεπτά (από τη στιγμή που θα αρχίσει ο βρασμός).Βουτάμε λίγα-λίγα τα κρύα μελομακάρονα στο ζεστό σιρόπι και τα αφήνουμε μέχρι να μαλακώσουν ελαφρώς, αλλά όχι τόσο που να διαλύονται.Βάζουμε σε μια πιατέλα τα μελομακάρονα, τα περιχύνουμε με τη λιωμένη τζιαντούγια και τα πασπαλίζουμε με τα καρύδια.
Αλεύρι (ζύμες),Σοκολάτα,Χριστούγεννα